Marielle Leraand

Marielle Leraand (født 1974) er en politisk aktivist og tidligere nestleder i Rødt. I mai 2023 stiftet hun Fred og Rettferdighet (FOR) som stiller stortingsvalgsliste i 2025.

 Utdannelse 
Leraand har studert idrettssosiologi på masternivå ved Norges idrettshøgskole, samt arabisk ved Universitetet i Bergen og Birzeit-universitetet i Palestina.

 Liv og virke 
Marielle Leraand har vært aktiv i antikrigsbevegelsen og i kvinnebevegelsen og har deltatt i flere protestaksjoner. I 2005 ble hun arrestert da hun sammen med fem andre demonstranter la seg i gata foran kongeparets bilkortesje i en protest mot besøket til USAs forsvarsminister Donald Rumsfeld. I 2007 var hun en av initiativtakerne til aksjonen «Send meg til Afghanistan». Utgangspunktet var regjeringens planer om tilbakesending av afghanske flyktninger. Aksjonistene tilbød seg å dra i deres sted, ettersom det ikke kunne være mindre trygt for norske statsborgere enn for flyktninger.Marielle Leraand: «Send oss til krigen!», VG 27. juni 2007. Seinere var hun med å stifte «Hent soldatene hjem».«Starter "Hent soldatene hjem"-kampanje», NTB-melding 8. november 2007. Leraand var med i det første styret i Attac Norge.«Ingen EU-strid da Attac ble stiftet», NTB-melding 1. juni 2001.

Leraand har også vært leder av Kvinnegruppa Ottar i Oslo. I forbindelse med striden som førte til LO leder Gerd-Liv Vallas avgang våren 2007, var Leraand blant den uformelle gruppa «Kvinner som støtter Valla».

Leraand var tidligere aktiv i SV. I mars 2011 var hun et av ni SV-medlemmer som sammen meldte seg ut av partiet, da SV valgte å støtte Norges krigføring i Libya. Leraand meldte seg kort tid etter inn i Rødt, og ved kommunestyrevalget 2011 stod hun på dette partiets liste i Oslo. I 2012 ble hun først valgt inn i styret i Rødt Oslo, og på partiets landsmøte i mai ble hun valgt til en av to nestledere, et verv hun hadde fram til 2017. Etter dette var hun i noen år kvinnepolitisk leder i Rødt.«Dramagaranti til Tinget», Stavanger Aftenblad 3. april 2017.

I januar 2023 ga Leraand uttrykk for at vestlige land burde slutte å forsyne Ukraina med våpen for å forsvare seg mot Russlands invasjon, og at hun ville melde seg ut av Rødt dersom partiet skiftet standpunkt til fordel for slike leveranser. Leraand meldte seg ut etter at Rødt gikk inn for å støtte våpenleveranser våren 2023.

17. mai 2025 fikk Leraand kritikk etter det ble igangsatt reklamekampanje på T-banen i Oslo, der Leraand og Glenn Diesen frontet budskap om å kutte all støtte til Ukraina. Budskapet ble oppfattet som pro-russisk. Leraand nektet å redegjøre for hvem som hadde betalt for kampanjen. 20. mai i NRKs Debatten innrømte Leraand at det var den norske, Russland-baserte forretningsmannen Atle Berge som finansierte kampanjen.

 Referanse 

 Eksterne lenker 



Kategori:Rødts ledelse
Kategori:SV-politikere i Oslo
Kategori:Norske aktivister
Kategori:Norske kvinnesaksforkjempere